**Dus Euros**

« Un, dus, tres !... A vos! »

Lo cridaire que s'i hadè, e los chèques qu'arribèvan : « Au comptant e los frais en suspès. »

S'i trobèvan monde de tota sòrta, amagats a la talanquèra de taulas. L'ostau èra granilhàs e dehèt long a vuitar.

« Un lot de cadeiras... Trenta euròs... »

E quaranta, e cinquanta... Cau díder qu'èra un bèth jorn d'estiu e que las gents de las vacanças e de las maisons segondàrias qu'avèn lo temps. Tota ua poralha pinturlada, gents meitat nuds, e dab la calor que comencèvan a pudir a shudor, a ambra solar e a patcholi.

— E atz gausat vir per véder ua causa atau ? Ua familha tan plan com cau ! Ètz parents o qué ?

— Òc, parents qu'èm, mès de hòrt lunh...

— E vínetz entà crompar ?

— Nani, sonque véder...

— Véder com vam tots, los de la lana, morir d'estar venduts, totas las familhas com cau...

— La mòrt que passa.

Qu'i hadè bèth temps, e pareishèn esmerits los crompaires.

Dens la horra, qu'i lusivan lunetas, e unglas negas o verdas, dab dits de cinc o sheis anèths cadun, hissats per gahar e pagar.

« Un lòt de topins, de mièras, de crierons. Trenta euròs... » Vrai, aqueth ostau avè pas mancat d'arren ; lo gron de tèrra que convinè au blat, e lo milliòc que plenhèva los burgats en octobre. De long deus camps quauquas arrègas balhèvan medís milheròca.

— Espiatz-me aqueth, aquí, dont vèn panar. Que l'apèran lo Corbaish de Chinan ; que hèi tostemps seguir la *chignole*.

Los cartons e las sacas de hardas que passèvan per dessús los caps, l'un après l'aut.

— La mòrt que passa.

En se halant amassa, tots que divón seguir lo cridaire dehens, a la cosina e end ua sala.

Au solèr, qu'èran damorats los ueit cruishets deus camajons, e sus la chaminèia que s'i èran repausats los quate fesilhs deu mèste.

— Es mòrt tròp lèu...

Qu'i sentiva un chic a flor eslaishida, com a vrèspas lo dimenge. Un corrent d'èrt que passa.

— Anem-nse'n dehòra, vòletz ? La mòrt, la mòrt... Un bèth estant atau, de d'auts còps, e los cabinets vielhs com a nòste tinèu...

« Un cabinet ancian, en teda... Quate-vints euròs... Un secretari... »

E cent, e cent cinquanta, e dus cents...

Dehòra, de la solharda avant, qu'i sortivan totjamèi caujas, vaishèra, libres, los libres de l'escòla, dab lo papèr signat deu certificat...

«E ua garnitura de chaminèia... Quaranta euròs... »

— Espiatz, tot aqueth linge de bria de lin, dab las inicialas...

S'es pas trist !

— La mòrt que passa.

Qu'estó portada ua gran cussa de perracs, de bostòcs, de davantaus, de pandòis, de pandelans.

« Vint euròs lo tot !... E suu marcat aquera bròja harda... »

Lo cridaire alavetz que despleguè dab los dus braç ua pelha de seda blanca, com transparenta, brodada de liris, brodada de dentèla fina.

Quauque d'un que s'esplasmè : « Ua camisa de neit !

Coquina ! » E tots se n'arríder.

« Dus euròs !... Un còp, dus còps, tres còps... *Adjugé !* »

— Lo braç que se te sèqui !

— Cau pas díder causas atau. Qu'es riscant.

— Los dus braç que se te sèquin.

Qu'i hadè bèth temps, un bèth jorn d'estiu. Las autòs, suu plèr, devath los cassis, lusivan de tota color. L'ostau pareishó grisàs, un moment estó.

— Un bèth lòc atau !... Qu'i van hicar un lotissament, véiratz...

— Probable. La hilha qu'es mòrta, lo mes de març. E qu'a dishat ua prauba vielha de mair dont s'a perdut lo suscipiat.

— Es pas mòrta. L'administracion que l'a arrecaptada e, pardí, qu'ic vènd tot...

« E adara ua suspension de veire verd, un chicòt henuda... »

Bèth temps. Bròi só. Cèu clar shetz defaut. Qu'i passèva sonque un crum com seda, un brumòt, meilèu, brodat de dentèla, parelh com ua pelha desfrolhada de permèra comunion.